b'\n_START_ARTICLE_\nNikaragvos kanalas\n_START_PARAGRAPH_\nNikaragvos kanalas (isp. Canal de Nicaragua)\xc2\xa0\xe2\x80\x93 projektas, kuriuo siekta sujungti Ram\xc5\xb3j\xc4\xaf vandenyn\xc4\x85 ir Karib\xc5\xb3 j\xc5\xabr\xc4\x85 per Nikaragvos teritorij\xc4\x85. \xc5\xa0is kanalas tur\xc4\x97jo eiti San Chuano upe, Nikaragvos e\xc5\xbeeru, o per 10\xc2\xa0km plo\xc4\x8dio s\xc4\x85smauk\xc4\x85, skirian\xc4\x8di\xc4\x85 nuo Ramiojo vandenyno kanalas tur\xc4\x97jo b\xc5\xabti i\xc5\xa1kastas._NEWLINE_Kanalo, jungian\xc4\x8dio abu vandenynus, id\xc4\x97ja atsirado dar kolonijiniais laikais, ta\xc4\x8diau pirmieji real\xc5\xabs tyrimai prad\xc4\x97ti XIX a. 1825\xc2\xa0m. Centrin\xc4\x97s Amerikos Federacijos u\xc5\xbesakymu prad\xc4\x97ti tyrimai, rezultatai nusi\xc5\xb3sti \xc4\xaf JAV, tikintis finansin\xc4\x97s paramos. Ta\xc4\x8diau JAV neskub\xc4\x97jo pritarti kanalo id\xc4\x97jai\xc2\xa0\xe2\x80\x93 politinis nestabilumas regione ir brit\xc5\xb3 pad\xc4\x97tis \xc5\xa1alia kanalo (jie vald\xc4\x97 Moskit\xc5\xb3 Krant\xc4\x85) skatino amerikie\xc4\x8dius ie\xc5\xa1koti alternatyvi\xc5\xb3 variant\xc5\xb3. Visgi 1849\xc2\xa0m. Nikaragva sudar\xc4\x97 sutart\xc4\xaf su amerikie\xc4\x8di\xc5\xb3 verslininku Cornelius Vanderbilt, kad \xc5\xa1is per 12 met\xc5\xb3 pastatyt\xc5\xb3 kanal\xc4\x85. Prad\xc5\xbeioje prekybinis mar\xc5\xa1rutas veik\xc4\x97 nuo Rivaso iki Ramiojo vandenyno krovinius gabenant gele\xc5\xbeinkeliu. Ta\xc4\x8diau netrukus \xc5\xa1alyje kilo pilietinis karas, prekybin\xc4\xaf mar\xc5\xa1rut\xc4\x85 u\xc5\xbe\xc4\x97m\xc4\x97 filbustjeras William Walker, ir kanalas nebuvo prad\xc4\x97tas statyti._NEWLINE_V\xc4\x97liau amerikie\xc4\x8diai v\xc4\x97l \xc4\x97m\xc4\x97 svarstyti Nikaragvos kanalo id\xc4\x97j\xc4\x85, ta\xc4\x8diau nusprend\xc4\x97 nupirkti pranc\xc5\xabz\xc5\xb3 prad\xc4\x97t\xc4\x85 statyti Panamos kanal\xc4\x85. Panamos kanal\xc4\x85 remiantys verslininkai teig\xc4\x97, kad Nikaragvos kanalas bus pavojingas d\xc4\x97l seisminio aktyvumo regione ir kaip \xc4\xafrodymu pasinaudojo tuo metu \xc4\xafvykusiu Momotombo i\xc5\xa1siver\xc5\xbeimu._NEWLINE_Atidarius Panamos kanal\xc4\x85, Nikaragvos kanalo id\xc4\x97ja nebuvo pamir\xc5\xa1ta. Prad\xc5\xbeioje pagrindinis argumentas buvo, kad \xc5\xa1is kanalas sutrumpint\xc5\xb3 laiv\xc5\xb3 keli\xc4\x85 tarp Niujorko ir San Francisko 800\xc2\xa0km. Dabar teigiama, kad \xc5\xa1iuo kanalu gal\xc4\x97t\xc5\xb3 plaukti didesni nei Panamax klas\xc4\x97s laivai. Kanalo id\xc4\x97ja nepalankiai vertinama \xc5\xbeali\xc5\xb3j\xc5\xb3 ir Kosta Rikos, kuriai priklauso dalis San Chuano up\xc4\x97s.'